google/wiki40b huggingface dataset:
MS «Nidarholm»

MS «Nidarholm» er et passasjerfartøy bygget i stål ved B.K.W Stålprodukt AS i 1974. Fartøyet er 19,90 m langt og har en rutehastighet på 8 knop i rutefart. Fartøyet har kapasitet til 98 passasjerer og opererer i fartsområde 1. «MS Nidarholm» ble spesialbygget for Tripps Båtservice AS Lindis Pauline Valsø i 1974.
Fartøyet eies og driftes av Tripps Båtservice AS Lindis Pauline Valsø i Trondheim. MS «Nidarholm» fungerer som rutebåt til Munkholmen, som ligger i Trondheimsfjorden, i sesongen mai-oktober. MS «Nidarholm» brukes også som sightseeing og charterfartøy utenom rutetider og sesong.
Navnet Nidarholm er inspirert av det gamle navnet på Munkholmen. Munkholmen ble tidligere kalt Nidarholm, derav MS «Nidarholm».

Tekniske data

LOA; 19,90m
Bredde: 4,2m
Dybde 1,7m
Hastighet; service 10 knop og max 12 knop
Motorer; 2x Volvo Penta TMD 100a 210HK 1800rpm
Framdrift; propeller
Pax; 98
Flagg, NOR
Bygget 1974
Material; Stål og aluminium
Type; Passasjer
Eier, Tripps Båtservice AS
Annette Schavan

Bakgrunn

Hun tok sin Abitur (artium) i 1974, og studerte pedagogikk, filosofi og katolsk teologi. Schavan tok doktorgraden i 1980, og har siden arbeidet i utdannelsesinstitusjoner knyttet til den katolske kirke. Fra 1980 til 1984 var hun vitenskapelig medarbeider ved den biskoppelige studieorganisasjonen Cusanuswerk, og deretter frem til 1987 avdelingsleder for außerschulische Bildung ved generalvikariatet i Aachen. De to følgende årene var hun generalsekretær for CDUs kvinneorganisasjon, og deretter fra 1989 til 1995 leder for Cusanuswerk.
I 1995 ble hun kulturminister i Erwin Teufels kabinett i delstaten Baden-Württemberg. I 2005 ble hun innvalgt i det tyske parlamentet, og ble etterfulgt av sin statssekretær som kulturminister.
Hun er medlem av styret i CDU i Baden-Württemberg, og ble i november 1998 dessuten valgt til en av nestlederne for CDU på føderalt nivå. Hun var president for kulturministerkonferansen i 2001, og siden januar 2002 var hun nestleder. Hun var fra 1994 til 2005 også visepresident for Zentralkomitee der deutschen Katholiken (ZdK).
Fra 2001 til 2005 var hun medlem av landdagen i Baden-Württemberg.

Plagiatsak

Anette Schavan tok sin doktograd i 1980. I bloggen Schavanplag ble det fremsatt påstand om at 94 av doktorgradens 325 sider var uten kildehenvisninger.
Fakultetsrådet ved universitetet i Düsseldorf avgjorde 5. februar 2013 med 13 mot 2 stemmer å trekke doktorgradtittelen tilbake. Fakultetsrådets flertall kom til at den daværende doktorand systematisk og forsettlig, gjennom hele doktoravhandlingen ga uttrykk for tanker og vurderinger som i virkeligheten ikke var hennes selvstendige arbeid. Anette Schavan meddelte samme dag gjennom sin advokat at hun ville gå til søksmål for å beholde den akademiske tittel. Schavan avla doktorgraden som sin første akademiske grad. Universitetets avgjørelse innebærer dersom den blir stående at Schavan er uten akademisk grad.
Annette Schavan meddelte under en pressekonferanse 9. februar 2013 som hun holdt sammen med forbundskansler Angela Merkel at hun hadde trådt tilbake som minister i den føderale tyske regjeringen. Schavan fastholdt under pressekonferansen at hun ikke aksepterte universitetets beslutning om å frata henne doktorgraden. Imidlertid hadde hun kommet til at det ikke var mulig å opprettholde embetet som forskningsminister samtidig som hun lå i konflikt med sitt tidligere universitet.
Johannes Ewald Legatet

Johannes Ewald Legatet var en dansk litterær utmerkelse (hæderslegat) som ble tildelt en dansk forfatter som har gjort «en betydende innsats innen dansk litteratur». Legatet ble utdelt av Dansk Forfatterforening. 
Utdelingene opphørte i 2002 og ble da slått sammen med 3 andre legater til Adam Oehlenschlaeger, Emil Aarestrup, Herman Bang og Johannes Ewald Fonden.
Høgskoleingeniør

Høgskoleingeniør betegner i Norge en yrkesgruppe som har studert teknikk i 3 år ved universitet eller høyskole. 
Kvalitetsreformen for høyere utdanning innførte nye gradsbetegnelser med virkning fra 1. januar 2003, og opphevet lovbeskyttelsen av graden høgskoleingeniør. Bachelor i ingeniørfag ble innført som anbefalt ny gradsbetegnelse fra samme dato. Fra 27. november 2009 er tittelen igjen beskyttet.
For å bli Bachelor i ingeniørfag må man ha R2 og FY1 (tidligere omtalt som 3MX og 2FY)  i tillegg til generell studiekompetanse, eller ta et 1-årig forskurs for ingeniørutdanning, eller ta en såkalt tresemesterordning med sommerkurs i matematikk og fysikk før man starter på studiene. 
Normalt kan man studere til Bachelor i ingeniørfag ved en av de statlige regionale høyskolene som tilbyr ingeniørstudier eller ved Forsvarets ingeniørhøgskole, eller ved å velge ingeniørlinjene ved Krigsskolen eller Sjøkrigsskolen.
Toru Yoshida

Karriere

Toru Yoshida startet sin profesjonelle karriere i JEF United Ichihara i 1984. Han har også spilt for Brummell Sendai.
Gévaudan

Historie

Etter den romerske erobringen av områder ble gabalenes gamle hovedstad Anderitum bevart under navnet Gabalum (nå Javols).
I middelalderen var området kjent som Pagus Gabalum, og ble underlagt grevskapet Toulouse. I 1096 dro greven av Toulouse på korstog, og overlot den østlige delen av Gévaudan til biskopen av Mende. Byen Mende hadde i løpet av det 10. århundre erstattet Javols som religiøst og administrativt senter. Den vestlige delen av Gévaudan utgjørde visegrevskapet Grèzes.
Biskop Adalbert av Mende bestemte seg for å utnytte den manglende interessen for området fra verdslige makthavere, og bad kong Ludvig VII om å få overført den verdslige autoritet over området. Dette ble gitt i Bulle royale du Gévaudan. Gévaudan ble derigjennom det første okstitansktalende området som nominelt ble underlagt den franske monarken. Biskopen av Mende fikk tittelen greve av Gévaudan, og kunne slå mynt og holde rettssaker. Nominelt var Gévaudan en del av Languedoc, men hadde sine egne myndigheter til 1789.
På begynnelsen av det 16. århundre var området svært velstående, ikke minst på grunn av at flere pilegrimsveier gikk gjennom området. Men omkring 1550 ble den protestantiske grupperingen camisardene en maktfaktor der, og en serie religøst motiverte kriger raserte Gévaudan.
Området ble også hardt rammet under begge verdenskriger i det 20. århundre.
Håndsirkelsag

Historie

Oppfinneren Edmond Michel sto utenfor en sukkerrørplantasje i Lousianna i USA og så hvordan arbeiderne hogget seg igjennom tykke og robuste sukkerrør med macheter, han mente at det kunne være noe lettere redskap å arbeide med. Verkstedet i New Orleans startet han med å oppfinne en maskinell machete, han forstod at bladet måtte rotere og i 1923 ble han ferdig med første versjon. Han hadde oppfunnet verdens første elektriske håndsag og en New Orleans-avis skrev om oppfinnelsen hans. Joseph W. Sullivan var på en reise fra Minneapolis til Florida, han arbeidet med landbruksutvikling og han så artikkelen i avisen. Han reiste til New Orleans for få tak i Edmond Michel. I 1924 hadde  Edmond Michel og  Joseph W. Sullivan oppfunnet verdens første håndsirkelsag som ble kalt for Skilsaw og selskapet heter i dag Skil.
Raggfly

Utseende

Et middelsstort (vingespenn 35 – 40 mm), forholdsvis langvinget, gråspraglete nattfly. Vingenes fargemønster er karakteristisk. Forkroppen er lysgrå i midten, svart på sidene. Bakkroppen er grå med en svart midtstripe i den fremre delen. Forvingen er gråaktig med et bredt, brunt midtfelt. Innerkanten av dette feltet danner et grovtannet siksak-mønster, i den bakre delen går det en tykk, svart lengdestrek tvers over feltet. Ellers er det to svarte lengdestreker ved roten av vingen og fire langs den fremre delen av ytterkanten. I den bakre delen av ytterkanten er det en hvit tverrlinje som fremst danner en pileformet (spissen innover) flekk. Bakvingen er grå, litt lysere ved roten.

Levevis

Raggflyet finnes i bar- og blandingsskog og på myrlendte steder. Larven kan finnes på blokkebær (Vaccinium uliginosus), små bjørker (Betula spp.), på vier (Salix spp.) og på bringebær og bjørnebær og andre arter i bjørnebærslekta (Rubus). Larvene vokser på ettersommeren og overvintrer som fullvoksen larve i et spinn på bakken. De voksne sommerfuglene flyr om natten i juni – juli.

Utbredelse

Raggflyet finnes i Nord- og Mellom-Europa og videre østover til stillehavskysten i Sibir. I Norge er den vanlig nord til Nord-Trøndelag, og er funnet mer spredt nord til Alta i Finnmark.
Arabisk nasjonalisme

Arabisk nasjonalisme er en nasjonalistisk ideologi som var vanlig blant arabere på 1900-tallet. Det baseres på forutsetningen om at landene fra Marokko til Den arabiske halvøy forenes av deres felles språklige, kulturelle og historiske arv. Panarabisme er et nært tilknyttet begrep, som kjemper for dannelsen av en enkelt arabisk stat, men ikke alle arabiske nasjonalister er i tillegg panarabister. Arabisk uavhengighet brukes om fjerning eller minimering av direkte vestlig påvirkning i Midtøsten, og oppløsningen av regimer i Den arabiske verden som anses for å være avhengige av støtte fra vesten, noe som er skadelig for deres lokalbefolkninger.
Vemund Thoe

Vemund Thoe (født 1980) er en norsk billedkunstner. Thoe er utdannet ved Statens kunstakademi (2005), Central St. Martins College of Art and Design i London (2006) og Goldsmiths College i London (2007). Han har hatt flere utstillinger, blant annet på No Place i Oslo i 2011, på Tromsø Kunstforening i 2013 og på Landsforeningen Norske Malere i 2015.
Thoe er medlem av Landsforeningen Norske Malere, Norske Billedkunstnere og Forbundet Frie Fotografer.
Etatsråd

Etatsråd var en honorær, dansk og norsk embedstitel, plassert i tredje rangklasse. På 1700-tallet innebar tittelen normalt ingen praktiske funksjoner eller oppgaver. Forfatteren H.C. Andersen fikk eksempelvis ærestittelen etatsråd. Tittelen kunne også oppnås ved å sette inn et pengebeløp i kongens kasse. Tilsvarende var det med andre honorære titteler som justisråd og kanselliråd.
Hockeysveis

Hockeysveis (på engelsk kalt mullet) er en frisyre med langt hår i nakken, og kortere på toppen. Frisyren er umiskjennelig, men vanskelig å definere, og kan ha lokale eller nasjonale særtrekk. Forholdet mellom hårlengde bak og hårlengden oppå skal helst være 3 til 1.
Denne frisyren har vært meget populær i Tsjekkia; den tsjekkiske ishockeyspilleren Jaromír Jágr hadde en oppsiktsvekkende sveis gjennom det meste av 1990-årene. Under Europamesterskapet i fotball i 1996 hadde samtlige tsjekkiske stjerner en slik sveis, hvorav Martin Frýdek hadde den mest oppsiktsvekkende, selv om Karel Poborský og Patrik Berger også var godt representert.
Frisyren stammer fra romersk tid, men ble populær i 1970-årene og i 1980-årene. Den tyske varianten ligger nær heavy metal-fenomenet puddelsveis.
André Agassi, Richard Dean Anderson, David Bowie, David Hasselhoff, Jean-Claude Van Damme og Chuck Norris, bl.a., er kjent for å ha hatt hockeysveis.
Andreas Hinterstoißer

Liv

I 1930-årene skapte Hinterstoißer og barndomsvennen Toni Kurz oppsikt med flere førstebestigninger i Berchtesgaden-Alpene:

Ulykken i Eigers nordvegg

Sammen med Toni Kurz forsøkte Hinterstoißer seg på en førstebestigning av Eigers nordvegg. Både han, klatrekameraten Toni Kurz og de to østerrikske klatrerne Willy Angerer og Eduard Rainer som hadde slått seg sammen med dem i forsøket, omkom. Etter et væromslag måtte de avbryte oppstigningen, og siden de hadde umuliggjort en sikker og hurtig retrett over Hinterstoisser-traversen ved at de trakk sikringstauet med seg på vei oppover, måtte de fire seg ned mange meter. Hinterstoißer, Angerer og Rainer omkom i et stein- og snøras. Kurz overlevde raset uskadd, men døde dagen etter hengende i tauet bare få meter over redningsmannskapet.

Film

Hendelsene er dramatisert i filmen Nordwand, regissert av Philipp Stölzl og med Benno Fürmann som Toni Kurz og Florian Lukas som Andreas Hinterstoißer. Filmen hadde premiere 23. oktober 2008.
Matutu Brewing Company

Matutu Brewing Company er et mikrobryggeri i Takitumu på Rarotonga i Cookøyene. Selskapet produserer lagerølet Mai og Kiva, en pale ale. I 2011 ble bryggeriet invitert til å delta i varemessen Pacific Showcase i Auckland i New Zealand.
Øvre Romerike tingrett

Øvre Romerike tingrett er en førsteinstansdomstol under Eidsivating lagdømme. Tingretten ligger i Eidsvoll i Akershus og dekker kommunene Eidsvoll, Ullensaker, Nannestad, Hurdal og Nes. Domstolen besto per juni 2018 av sorenskriver Odd Magne Gjerde, fem dommere og fire dommerfullmektiger.
Trygd

Trygd (fra norrønt trygð, troskap, trygghet) er en offentlig forsikring. Obligatorisk trygd kalles gjerne folketrygd. Andre typer trygd er alderstrygd, barnetrygd og uføretrygd.
Trygd er nært knyttet til velferdsstaten, og erstattet tidligere ordninger som fattigvesenet og kirkelige veldedighetskasser. Historisk har fattigdom vært håndtert på ulike måter, variert mellom kulturer og generasjoner. Fra de eldste tider var familien og slekten det viktigste sikkerhetsnettet for den enkelte og i noen tilfeller har denne plikten vært institusjonalisert gjennom lovverk. I Europa representert også kirken et sikkerhetsnettverk. Statsdannelsene i Europa medførte en overføring av dette ansvaret.
Fattiglovgivingen var den vanlige ordningen for sosiale nettverk før utviklingen av trygdeordninger. Fattiglovgivingen var basert på et system hvor staten finansierte støtteordninger for de fattige. Det var flere problemer forbundet med lovene. De var som regel alltid lokalt organisert og kvaliteten i gjennomføringen var dermed knyttet opp til hvor en bodde. Videre var de basert på behovsprøving og mottakerne hadde som regel ingen klagemuligheter. Systemet ble derfor lite forutsigbart og tildels vilkårlig.
Den første trygden ble etablert i Tyskland på 1880-tallet, og var et resultat av rikskansler Otto von Bismarcks sosiallovgiving. Politikken var dels et resultat av at staten hadde konsolidert sine primære maktfunksjoner og dermed søkte nye områder for makt, og dels at lederne søkte å demme opp for voksende sosial uro og det som opplevdes som den sosialistiske trusselen. Trygdeordningene som da ble innført var ikke de første av sitt slag, men de skilte seg ut fra de foregående ved at de favnet større grupper og var nasjonale. Lovene var basert på forsikringsprinsippet, hvilket innebar at de forsikrede – som regel arbeidere – hadde rett til inntektskompensasjon fra fond som de selv hadde bidratt til å bygge opp gjennom et liv i yrkesaktivitet. De grunnleggende trekkene ved strukturene som da ble etablert regnes for videreført i samtlige av de etterfølgende tyske regimer. Modellen ligger også til grunn for flere andre velferdsstater.
Multinational Advisory Police Element-medaljen

Multinational Advisory Police Element-medaljen er en medalje som tildeles for deltagelse i Den vesteuropeiske unions engasjement for rådgivning og politiopplæring i Albania i tiden fra mai 1997 til mai 2001. Operasjonens navn er på engelsk Multinational Advisory Police Element, forkortet MAPE.

Utforming

Medaljen er i sølvfarget metall og bærer Den vesteuropeiske unions emblem på forsiden, det vil si organisasjonens initialer på engelsk «WEU» satt horisontalt og på fransk «UEO» vertikalt, slik at bokstaven E deles. Bokstavene er omgitt av ti femtaggede stjerner, satt i en bue langs ytterkanten. Medaljen er opphengt i et blått bånd med en gul midtstripe. Båndet er utstyrt med en båndspenne med innskriften «ALBANIA».

MAPE-medaljen i Norge

Medaljen for deltagelse i MAPE er godkjent for bruk på norsk militær uniform. Medaljene tilhører «Gruppe 3: Dekorasjoner tildelt av FN, NATO, EU, OSSE og tilsvarende» og bæres etter dekorasjoner godkjent av Kongen og dekorasjoner tildelt av utenlandske statsoverhoder.
Edward, hertug av Kent

Tidlig liv

Prins Edward ble født i 3 Belgrave Square i London. Hans far var George, hertug av Kent, som var fjerde sønn av Georg V og Mary av Teck, mens moren var Marina, hertuginne av Kent, datter av Nicholas av Hellas og Danmark og storhertuginne Elena Vladimirovna av Russland. Ved fødselen ble hans tiltaleform HRH Prince Edward of Kent, «Hans kongelige høyhet prins Edward av Kent». 
Han ble døpt i kapellet i Buckingham Palace den 20. november 1935 av erkebiskopen av Canterbury, Cosmo Lang. Fadderne var Georg V, dronning Mary, Edward, prins av Wales, Mary, Princess Royal, Arthur, hertug av Connaught (med prins Arthur av Connaught som stedfortreder), Louise, hertuginne av Argyll og Nicholas av Hellas.
Han fikk sin utdannelse ved Ludgrove Preparatory Shcool i Berkshire, Eton College og Le Rosey i Sveits. Deretter begynte han ved Royal Military College i Sandhurst, hvor han blant annet ble utdannet som oversetter fra fransk.

Hertug av Kent

Den 25. august 1942 ble hans far drept i en flyulykke nær Caithness i Skottland. Syv år gammel ble han dermed hertug av Kent, jarl av St Andrews og baron Downpatrick. Han tok sete i House of Lords i 1959. 
Som kongelig hertug var det tidlig klart at han ville utføre de plikter som hviler på kongefamilien. Seksten år gammel gikk han bak kisten til sin onkel, Georg VI, i 1952. Året etter deltok han ved kroningen av Elizabeth II, med den seremonielle hyllest av monarken en hertug skal utføre. Han etterfulgte da hertugene av Edinburgh og Gloucester, som har høyere rang.

Militær karriere

I 1955 gikk hertugen ut av Royal Military College som fenrik (Second Lieutenant) i Royal Scots Greys. Han var i tjeneste i Hongkong 1962–1963, og var deretter i staben til Eastern Command. I 1970 hadde han kommando over en enhet fra regimentet på Sovereign Base Area på Kypros. Han gikk av med pensjon fra British Army i 1976, med oberstløytnants grad. 11. juni 1983 ble han forfremmet til generalmajor, og 11. juni 1993 til feltmarskalk. 
Det har blitt hevdet at hertugens regiment ble holdt igjen fra å gjøre tjeneste i Nord-Irland under konflikten i 1970-årene. Selv om han selv ønsket å følge regimentet uansett hvor det skulle, ble det ansett som uheldig å utsette dronningens fetter for fare. Det er liten grunn til å tro at dette stemmer; det ville være langt enklere å sørge for at hertugen ble overført til en annen enhet dersom det hadde vært behov for hans regiment i Nord-Irland. I 2007 skjedde noe tilsvarende da Henry av Wales regiment ble sendt til Irak, og prinsen av sikkerhetsgrunner ble holdt tilbake; det var da klart at det ikke var noe problem å sende regimentet uten prinsen.
NM i svømming kortbane 1989

NM i svømming kortbane 1989 ble arrangert i Sarpsborg 17.-19. februar 1989.
Hulen (utested)

Hulen er et studentdrevet utested og konsertsted som holder til i Olav Ryes vei 48 i Bergen. Hulen åpnet dørene for første gang 17.mai 1969 og har vunnet beste konsertsted hele to ganger, i 2001 og 2011. Musikken har en hovedvekt på alternativ rock og pop, men også andre sjangre slipper til, slik som jazz, blues, metall og elektronika.

Stedet

Sivilforsvaret drev en alarmstasjon i fjellet under Nygårdshøyden. Denne ble ombygd, og ble åpnet som studentsted av Aktive Studenters Forening 17. mai 1969 og er dermed en av Europas eldste konsertscener. Stedet er kjent for dryppunkt i taket og grottelignende vegger. Hulen drives idealistisk og har plass til 404 mennesker. 
Band og artister som Danko Jones, Datarock, Satyricon, Taake,  Seigmen, Woven Hand, Skambankt, Minor Majority, Ash, Ride, Teenage Fanclub, Grant Lee Buffalo, Pillage People, Tequila Girls, Swervedriver, Alex Chilton, Lush, Echobelly, Motorpsycho, Sergeant Petter, 22 Pistepirkko, Uncle Tupelo, Velouria, Serene, Yeah Love Swans, Kung Fu Girls, Cranes, Lykke Li,  Susanne Sundfør, Bare Egil Band,  Crowbar og Thurston Moore har spilt på Hulen. 
Den største legenden som har opptrådt på Hulen er nok likevel gitarfenomenet Stevie Ray Vaughan som 
spilte der lørdag 24. mars 1984 sammen med bandet sitt Double Trouble.(Chris "Whipper" Layton på trommer og Tommy Shannon på bass).
Mona Lisa (film)

Mona Lisa er en film fra 1986 som forteller historien om småkriminell som blir innviklet i det farlige livet til en luksusprostituert. Filmen har Bob Hoskins, Cathy Tyson, Michael Caine, Robbie Coltrane og Sammi Davis i de viktigste rollene.
Filmen er skrevet av Neil Jordan og David Leland, og ble regissert av Jordan. Den ble produsert George Harrison for hans selskap Handmade Films.

Priser og nominasjoner

I 1987 fikk Bob Hoskins prisen Golden Globe Award for beste skuespiller i et drama. Hoskins ble også nominert for Oscar som beste skuespiller i en hovedrolle, men vant ikke.
Narkissos

Etymologi (ordbakgrunn)

Navnet er av usikker etymologi. I henhold til forskeren R.S.P. Beekes peker «endelsen [-ισσος] klart mot et førgresk ord.» Ordet Narkissos har kommet til å bli benyttet i botanikken for hva som norsk er påskelilje (se over), men det er ingen klarhet i om blomsten ble navngitt etter myten, eller myten etter blomsten, eller om det er noen reell forbindelse mellom disse i det hele tatt. Plinius den eldre skrev at planten var navngitt for dens duft (ναρκάω, narkao, «nummen»), ikke ungdommen. Det minner om greske narko-, av narke, «nummenhet», som på latin ble narcosis. Ordlikhet var en populær forklaringsmodell i antikken, uten at det nødvendigvis innebar noen forbindelse.

I kunsten

Narkissos har vært et emne for mange kunstmalere, blant annet: Caravaggio, Poussin, Turner, Dalí, Waterhouse, Carpioni, Lagrenée, og Roos.
Skulptører som Paul Dubois, John Gibson, Henri-Léon Gréber og Hubert Netzer har benyttet Narkissos som motiv.
Bursa

Geografi

Bursa ligger 90 kilometer sør for Istanbul ved Uludağfjellets fot. Rundt byen er et svært grønt landskap men noen svovelkilder. Kysten av Marmarahavet ist med Gemlikbukten er 20 km unna, og byen Mudanya 32 km unna.

Historie

Bursa ble grunnlagt år 202 f.Kr. som Prusa av kong Prusias I av Bithynia etter at han hadde fått byen Cias med omegn av kong Filip V av Makedonia som takk for hjelpen i en krig mot Pergamon. Ved valget av byens plassering skal kongen ha fått råd av den kartagiske hærfører Hannibal. 
Prusa ble en populær kurby på grunn av sine jern- og svovelholdige kilder og ble en viktig handelsplass ved det at den var det vestre sluttmålet for Silkeveien. 
Prusa ble under kong Nikomedes IV (død 74 e.Kr.) romersk. Byen var senere hovedstad for det bysantinske vestre Anatolia. 
I år 1315 inledet Osman I beleiring av byen, som falt for osmanene den 6. april 1326. Bursa var så hovedstad i Det osmanske rike fra 1335 til 1389, da den ble erstattet av Edirne. Bursa fortsatte imidlertid å være en viktig by i riket og her er flere sultaners graver og flere store moskéer.

Kultur

I Tyrkia har skyggespill med Karagöz og Hacivat i hovedrollene vært populært siden 1400-tallet. Denne formen for skyggespill stammer fra Bursa, og byen har et eget museum for skyggespillet, Karagöz-museet. Denne skyggespilltradisjonen ble i 2009 inkludert i UNESCOs liste over "verdens kultur-og naturvernområder" (Verdensarven) som tyrkisk kulturarv.